ফিল্ম ইন্ডাস্ট্রিতে কালো টাকা খাটে এই আপ্তবাক্যটা সকলেরই জানা। তবে মানবেন না কেউই। কেউ এখানে কালো টাকা সাদা করেন। কেউ পেমেন্টের খানিকটা সাদা, খানিকটায় কালোয় দিয়ে থাকেন। সরকার থেকে ৫০০-১০০০ টাকার নোট তুলে নেওয়ায় এই মুহূর্তে টলিউড ইন্ডাস্ট্রি যে গভীর সমস্যায়, সেটা বলার অপেক্ষা রাখে না। আপাতত বন্ধ রাখা হয়েছে বেশ কিছু প্রজেক্ট। বুধবার প্রযোজকরা দিনভর নিজেদের মধ্যে মিটিং করে কাটালেন।  
তবে সমস্যাটা কর্পোরেট হাউসের তুলনায় ছোটখাটো প্রযোজকদেরই বেশি। টলিউডের অধিকাংশ ছোট প্রযোজক যাঁরা বছরে একটা-দু’টোর বেশি ছবি করেন না, তাঁরা মূলত কালো টাকা খাটানোর জন্যেই আসেন। এক পরিচালকের কথায়, ‘‘বড় সংস্থাগুলো সবকিছুই চেকের মাধ্যমে করে থাকে। সেক্ষেত্রে কালো টাকা ফাঁস হয়ে যাওয়ার মতো সমস্যা হবে না।’’ 
কিন্তু বড় প্রযোজকেরা যে সবটাই সাদা টাকায় করেন, তেমনও নয়। কোনও অভিনেতাকে যদি দেড় লক্ষ পারিশ্রমিক দেওয়ার কথা হয়ে থাকে, তার মধ্যে হয়তো ৫০ হাজার ক্যাশ দেওয়া হল। বাকিটা চেকে। এবং খাতায়-কলমে ওই এক লক্ষ টাকাটাই নথিভুক্ত রইল। তাতে প্রযোজক–অভিনেতা দুই পক্ষেরই সুবিধে। এই ধাঁচের অনেক ছোটখাটো ‘ডিল’ হয়েই থাকে। 
গোটা ছবি কালো টাকায় তৈরি হয়েছে এমন উদাহরণও মিলবে। পরিচালক অরিন্দম শীল যেমন বললেন, ‘‘কালো টাকা সাদা করার জন্য বহু লোক ছবি প্রযোজনায় আসেন। তাঁদের ছবি ফ্লপ হলেও কিছু এসে যায় না। একটু পার্টি করে আর খবরে মুখ দেখিয়েই এঁরা খুশি হন। আর কোনও ছবি যদি ফেস্টিভ্যালে কলকে পায়, তাহলে তো সোনায় সোহাগা! এই শ্রেণির প্রযোজকের পক্ষে এরপর ছবি করাটা সমস্যার হয়ে দাঁড়াবে। তবে এই ধরনের উটকো প্রযোজক চলে গেলে ইন্ডাস্ট্রির আখেরে লাভই হবে।’’
শোনা যাচ্ছে, এই মুহূর্তে নতুন ছবির শ্যুটিং শুরু করতে ইচ্ছুক নন টলিউডের কোনও প্রযোজকই। ‘এসকে মুভিজে’র যেমন কোনও ছবিই আপাতত ফ্লোরে নেই। আগের সব ছবিই মুক্তি পেয়ে গিয়েছে। তবে ইরফান খান এবং ‘জ্যাজ মাল্টিমিডিয়া’র সঙ্গে যৌথ উদ্যোগে করা একটি ছবির পোস্ট প্রোডাকশন চলছে। 
ধারাবাহিকের কোনও শ্যুটিং বন্ধ হওয়ার খবর পাওয়া যায়নি। তবে এই মুহূর্তে টাকার লেনদেনে যাচ্ছেন না কেউই। পরিস্থিতি স্বাভাবিক হলে পাওনাগণ্ডা মিটিয়ে দেওয়া হবে বলে ধারাবাহিকের প্রযোজক এবং চ্যানেল কর্তৃপক্ষ জানিয়েছেন। কিছু বিজ্ঞাপনের শ্যুটিং আপাতত বন্ধ করা হয়েছে বলে জানা যাচ্ছে। 
স্পষ্ট করে স্বীকার না করলেও, ৫০০ এবং ১০০০ টাকার নোট বন্ধ হয়ে যাওয়া যে ইন্ডাস্ট্রিকে সমস্যায় ফেলবে সেটা মানছেন অনেকেই। নাম প্রকাশে অনিচ্ছুক এক অভিনেতার কথায়, ‘‘ছবির কাজ বন্ধ হয়ে গেলে অবাক হব না। কারণ, যে সব প্রযোজকেরা হাতে গোনা ছবি করেন, তাঁদের এই পরিস্থিতিতে সামলে ওঠা কঠিন। তবে বড় প্রযোজনা সংস্থার সমস্যা হবে না।’’
পেশায় আইনজীবী এবং ছবির প্রযোজক অতনু রায়চৌধুরী। ‘বেলাশেষে’, ‘প্রাক্তন’ প্রযোজনা করেছেন। তাঁর কথায়, ‘‘ইন্ডাস্ট্রিতে কালো টাকা চলে বলে শুনেছি। কোনওদিন প্রত্যক্ষ প্রমাণ পাইনি। আমাদের সংস্থার সবটাই সাদা টাকা। চেকের মাধ্যমেই লেনদেন হয়। স্বচ্ছতা বজায় রেখেই কাজ করেছি। আগামী কয়েকটা দিন হয়তো লেনদেনে সমস্যা হবে, তবে কিছুদিন পরে ঠিক হয়ে যাবে।’’
অনেক অভিনেতাই বিভিন্ন শো কিংবা ইভেন্টে অংশ নিয়ে থাকেন। সেখান থেকে সাধারণত ক্যাশই নিয়ে থাকেন তাঁরা। বলা বাহুল্য, অধিকাংশই ৫০০-১০০০’এর নোট। ‘‘নগদ পেমেন্ট নিই ঠিকই। কিন্তু সেটা তো ঘুষের টাকা নয়। পরিশ্রমের টাকা। এখন সেগুলো বদলানোটা তো সমস্যার বটেই’’, বললেন টলিউডের এক প্রথমসারির নায়িকা।